KIRJALLINEN KYSYMYS E-2022/98

esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle

(30. kesäkuuta 1998)

Aihe: Kiinteiden yhdyskuntajätteiden kuljetuksesta vastaavan laitoksen rakentaminen Queliin (La Rioja - Espanja)

Kiinteiden yhdyskuntajätteiden kuljetuksesta vastaavan laitoksen rakentaminen on herättänyt huolestuneisuutta ja vastustusta suurimmassa osassa Quelin (La Rioja) väestöä, joka ei hyväksy laitoksen sijoittamista suunniteltuun paikkaan. Tiettyjä hankkeesta vastaavia on jopa uhkailtu. Laitos on tarkoitus rakentaa korkealle, Hoya Ancha -nimiselle paikalle 500 metrin päähän asutuksesta. Quelin kunta salasi Riojan jätteitä koskevan suunnitelman hyväksymistä edeltävän prosessin kokonaan ja määräsi laitoksen rakennettavaksi ilman, että asukkaat tiesivät asiasta. Laitosta koskeva hanke on monella tapaa säännönvastainen sekä julkisuutensa, sijaintipaikkansa (lain mukaan 2000 metriä asutuksesta on vähimmäisetäisyys) että ominaisuuksiensa vuoksi (kyseessä on yhdyskuntakäyttöön kelpaamatonta yksityistä maata, vaikka laitos olisi rakennettava kunnan maalle). Hankkeen toteuttamisessa ei ole otettu huomioon vesien saastumista eikä jätteiden tuottamia nesteitä säilövien varastojen säilymistä puhtaana.

Lisäksi alle 400 metrin päässä on lintutila ja alle 300 metrin päässä on PG8:ksi kutsuttu korppikotka-alue.

Laitoksen rakentaminen merkitsisi vesien saastumista, äänisaasteen ja epämiellyttävien hajujen lisääntymistä ja uhkaa alueen talouden ja maanviljelyn kehittämiselle:

1. Onko komissio tietoinen tästä hälyttävästä tilanteesta?

2. Mihin toimiin komissio aikoo ryhtyä saadakseen Espanjan viranomaiset noudattamaan yhteisön ympäristölainsäädäntöä, erityisesti a)jätteistä annettua direktiiviä 91/156/ETY(1), b) pakkauksista ja pakkausjätteistä annettua direktiiviä 94/62/ETY(2), c) ympäristöä koskevan tiedon saannin vapaudesta annettua direktiiviä 90/313/ETY(3) ja d) luontotyyppien sekä luonnonvaraisen eläimistön ja kasviston suojelusta annettua direktiiviä 92/43/ETY(4)?

3. Jos hanke toteutetaan, mihin toimiin komissio aikoo ryhtyä, jotta asiasta vastaavat viranomaiset tekevät yksityiskohtaisen tutkimuksen, jossa selvitetään hankkeen vaikutukset ympäristöön, kuten tiettyjen julkisten ja yksityisten hankkeiden ympäristövaikutusten arvioinnista annetussa direktiivissä 85/337/ETY(5) säädetään?

Komission jäsenen Ritt Bjerregaardinkomission puolesta antama vastaus

(30. heinäkuuta 1998)

1. Komissio ei ole tietoinen arvoisien parlamentin jäsenten kertomista seikoista.

2. Komissio ottaa tarvittavia yhteyksiä kerätäkseen yksityiskohtaiset tiedot ja varmistuakseen, että sovellettavaa yhteisön ympäristölainsäädäntöä noudatetaan täydellisesti tässä tapauksessa.

Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY(6) 3 artiklan mukaan viranomaisia, joilla on ympäristöön liittyviä tehtäviä ja joilla on hallussaan siihen liittyvää tietoa, vaaditaan saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Viranomaisen on vastattava tietoja pyytävälle henkilölle mahdollisimman pian ja viimeistään kahden kuukauden kuluessa. Kieltäytyminen antamasta pyydettyjä tietoja on perusteltava. Arvoisien parlamentin jäsenten toimittamien tietojen perusteella komissio ei kykene päättelemään, sovelletaanko direktiiviä 90/313/ETY tässä tapauksessa. Selostuksen mukaan viranomaiset eivät ole virheellisesti kieltäytyneet antamasta ympäristöä koskevia tietoja sitä koskevan pyynnön seurauksena.

3. Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(7) 2 artiklassa säädetään, että niiden hankkeiden vaikutukset, joilla todennäköisesti on merkittäviä ympäristövaikutuksia, on arvioitava ennen luvan myöntämistä. Säännöstä sovelletaan hankkeisiin, jotka luetellaan direktiivin liitteissä I ja II.

Liitteessä II olevan 11 kohdan c alakohdassa mainitaan teollisuus- ja kotitalousjätteiden käsittelylaitokset. Direktiivin 4 artiklan 2 kohdan mukaan liitteessä II mainittuihin luokkiin kuuluvat hankkeet arvioidaan 5-10 artiklan mukaisesti, jos jäsenvaltiot toteavat niiden laadun sitä vaativan.

Ottaessaan edellä mainittuja yhteyksiä komissio pyytää tietoja, jotka koskevat direktiivin 85/337/ETY soveltamista tässä tapauksessa.

(1) EYVL L 78, 26.3.1991, s. 32.

(2) EYVL L 365, 31.12.1994, s. 10.

(3) EYVL L 158, 23.6.1990, s. 56.

(4) EYVL L 206, 22.7.1992, s. 7.

(5) EYVL L 175, 5.7.1985, s. 40.

(6) EYVL L 158, 23.6.1990.

(7) EYVL L 175, 5.7.1985.